Atropin

Atropin ya iku zat saka golongan  antikolinergik sing digunakaké minangka obat kanggo prosedhur preoperatif (bisa digunakaké bedhah umum lan operasi mata katarak).  Atropin diprodhuksi ing wujud iketan karo sulfat. Atropin kalebu golongan obat antikolinergik kang tegesé bisa ngurangi stimulasi saraf parasimpatik kanthi cara ngalangi kerja asetilkolin. Asetilkolin iku minangka neurotransmitter sing mbiyantu mindahaké impuls listrik antarané sèl saraf. Nalika asetilkolin iku dialangi, sékrèsi klanjer idu, getah lambung, luh lan lendhir liya bisa disuda. Racaké. atropin diwènèhaké ing wujud tablèt ombé, injèksi menyang otot, injèksi intravéna lan obat tètès mata. Atropin duwé jeneng dagang atropine, atropine sulfate, lan cendo tropine.

Piguna 
Atropin minangka obat kanggo nambani kontraksi ing weteng lan usus kandhung kemih, lan saluran empedhu. Piguna atropin kaya déné:

 Njaga fungsi jantung supaya tetep lumaku ing prosedhur operasi sing gegayutan karo jantung.
 Ngendhalekaké kahanan kaya ta kolitis, divertikulitis, kolik bayi, kolik ginjal lan empedhu, ulkus peptis, uga sindrom iritasi usus.
 Ngobati rasa kaku, gemeter lan kakéhan kringet amarga lara parkinson.
 Ngurangi prodhuksi cuwèran ing awak kaya ta asam lambung lan lendhir ing saluran ambegan.
 Minangka obat tètès mata kanggo ngambakaké pupil sadurungé pemeriksanan mata lan ngobati amblyopia (mata males)
 Ngelawan bradikardi sing mbebayani
 Bebarengan karo neostigmin bisa mulihaké penghambatan neuromuskuler kompetitif

Dhosis 
Dhosis miturut ganggunan médhis sing ditandhang ya iku:

 Bradikardia. Dhiwasa 500 mcg, panganggonan 3-5 menit pisan (maksimal nganggo 3 mg saben dina)
 Divertikulosis. Dhiwasa 0,16 – 1,2 mg saben dina
 Operasi refraksi mata. Dhiwasa 1 tétés, 1-2 panganggonan sadurungé operasi ditindakaké. Bocah 1-2 tètès. 1-3 panganggonan sadurungé operasi ditindakaké
 Keracunan organofosfat. Dhiwasa 2 mg disuntik ing intravena (IV) saben 10-30 menit sepisan. Bocah 20 mcg saben kg bobot awak, panganggonan saben 5-10 menit sepisan.

Interaksi obat 
Menawa atropin dipigunakaké bebarengan karo obat liya bisa nyebabaké pirang-pirang risiko ya kuwi:

 Bisa njedhulaké èfèk samping obat atropin menawa digunakaké bareng quinidine, antidepresan, lan antihistamin.
 Bisa njedhulaké èfèk samping obat digoxin menawa digunakaké bareng digoxin.
 Ngedhunaké èfèktivitas atropin menawa digunakaké bareng pilocarpine, trihexyphenidyl, tolterodine, scopolamine, hyoscyamine, amitriptyline, lan diphenhydramine
 Ngedhunaké èfèktivitas obat aripiprazole, trifluoperazine, sulpiride, risperidone, quetiapine, promethazine, perphenazine, paliperidone, haloperidol, lan clozapine menawa digunakaké bareng atropin.
 Ana risiko njedhulaké hipertènsi lan ganggunan detak jantung menawa digunakaké karo phenylephrine.

Èfèk samping 

Nalika migunakaké atropin ana èfèk samping sung umum ditemoni ya kuwi:

 Lambé dadi garing
Mumet
 Awak krasa lemes
 Kembung
 Dhegelen
 Sènsitif sorot cahya sing padhang
 Kulit krasa garing lan panas
 Angèl nguyuh
 Kringeten sethithik
 Ngantuk
 Midriasis
 Palpitasi
 Takikardia

Èfèk samping sing mbebayani lan kudu madhegaké panganggonan atropin ya iku:

 Jantung dheg-dhegan cepet 
 Ruam kulit lan gatel-gatel
 Angèl ambegan
 Cangkem lan ilat bangkak
Gurung dadi sempit
 Angèl micara lan ngolu
 Halusinasi

Kapustakan 

Obat